Document ID: 32004D0597

SKLEP SVETA
z dne 19. julija 2004
o potrditvi pristopa Evropske skupnosti k Mednarodni konvenciji o varstvu rastlin, kakor je bila spremenjena in potrjena z Resolucijo 12/97 na devetindvajsetem zasedanju konference FAO novembra 1997
(2004/597/ES)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Mednarodno konvencijo o varstvu rastlin (v nadaljevanju „Konvencija IPPC“) je sprejela konferenca FAO leta 1951 in je začela veljati naslednje leto. Naknadno jo je spremenila konferenca FAO leta 1979 in spremembe so začele veljati leta 1991.
(2)
Leta 1997 je bila opravljena nadaljnja revizija Konvencije IPPC zaradi uskladitve s Sporazumom o uporabi sanitarnih in fitosanitarnih ukrepov iz Sklepne listine urugvajskega kroga, zagotovitve skladnosti z novim sistemom za oblikovanje mednarodnih standardov v okviru IPPC in da se organizacijam članicam FAO omogoči, da postanejo njene pogodbenice. Spremenjeno besedilo je bilo sprejeto z Resolucijo 12/97 konference FAO novembra 1997.
(3)
Spremembe revidiranega besedila začnejo veljati od tridesetega dne po tem, ko jih sprejmeta dve tretjini pogodbenic. Od tega dne ima Evropska skupnost pravico, da pristopi h Konvenciji IPPC. Spremenjeno besedilo je sedaj sprejelo 43 držav, od tega štiri države članice.
(4)
Eden od glavnih ciljev Konvencije IPPC je zagotoviti „skupne in učinkovite ukrepe za preprečevanje širjenja in vnašanja rastlinam in rastlinskim proizvodom škodljivih organizmov ter uveljavljati ustrezne ukrepe za njihovo zatiranje“.
(5)
Pristojnost Skupnosti za sklepanje mednarodnih sporazumov ali pogodb ali za pristopanje k njim ne izvira samo iz izrecne dodelitve pristojnosti v Pogodbi, temveč tudi iz drugih določb Pogodbe in iz aktov, ki jih v skladu z navedenimi določbami sprejmejo institucije Skupnosti.
(6)
Vsebina Konvencije IPPC spada tudi v okvir obstoječih predpisov Skupnosti na tem področju.
(7)
Iz navedenega sledi, da je vsebina Konvencije IPPC tako zadeva Skupnosti kot njenih držav članic.
(8)
Skupnost mora pristopiti h Konvenciji IPPC glede zadev, ki so v njeni pristojnosti.
(9)
Predsednika Sveta je treba pooblastiti za deponiranje listine o pristopu Skupnosti -
SKLENIL:
Člen 1
1. Evropska skupnost predloži zahtevo za pristop k Mednarodni konvenciji o varstvu rastlin (v nadaljevanju „Konvencija IPPC“) glede zadev, ki so v njeni pristojnosti.
2. Spremenjeno besedilo Konvencije IPPC, kot je bilo potrjeno z Resolucijo 12/97 na devetindvajsetem zasedanju Konference FAO novembra 1997, je navedeno v Prilogi I.
Člen 2
1. Predsednik Sveta je s tem sklepom pooblaščen za deponiranje listine o pristopu pri generalnem direktorju Organizacije za prehrano in kmetijstvo Združenih narodov (v nadaljevanju „FAO“).
2. Izjava iz Priloge II se poda v listini o pristopu.
V Bruslju, 19. julija 2004

Labels: 20
13
5
6